text:
LENGHE
FURLANE
LA MUSE POLITICHE
DE GRAFIE
DE LENGHE FURLANE
di Adrian Cescje
Parcè
si fasie cheste cunvigne di inovâl che e memoree l’at di aprovazion dal Consei
de Provincie di Udin dai 15 di Lui 1986 di un sisteme di grafie pe lenghe
furlane e, intune, la procedure par conseguîlu, la istituzion di un Comission
di pueste e il ricognossiment di un arbitri pe decision definitive? Ce aial di
ecezionâl e di impuartant un event dal gjenar par meretâ di sei memoreât vuê,
intune zornade di plen Istât?
Tant par scomençâ, la Provincie di Udin
e jere stade delegade a fâ chel at ancje di chês altris dôs Provinciis
furlanis, chê di Gurize e chê di Pordenon. La deleghe no veve precedents, e e
jere stade fate par une cuistion di impuartance decisive, tal interès de lenghe
furlane.
Po, chel al è stât il prin at istituzionâl di une gnove politiche linguistiche pe lenghe
furlane. Une politiche linguistiche e esisteve di simpri, ma e jere
chê negative, chê che e riservave ae lenghe furlane il puest di lenghe di
famee, privade, colocuiâl, di evasion leterarie minôr, fûr des istituzions, fûr
di une educazion linguistiche scolastiche a pâr di altris lenghis. Se e veve
une atenzion, chê e jere di nature leterarie o filologjiche. Jo le ai clamade
la politiche linguistiche filologjiche. Al va capît parcè che chê delibare dai
15 di Lui 1986 su la grafie e inagurave impen la gnove politiche linguistiche
pe nestre lenghe, tant di vê cjapât un valôr storic. Facil che i assessôrs di
chês altris Provinciis furlanis no’ndi vessin cussience cuant che a delegarin
la Provincie di Udin; facil che la plui part dai conseîrs de Provincie di Udin
no vessin plene cussience de impuartance di ce che a jerin daûr a votâ ai 15 di
Lui 1986. Dal sigûr però a savevin di fâ une robe buine pe lenghe. E le àn
fate.
La gnove politiche linguistiche e veve
di sei chê dal impegn des istituzions a recuperâ la lenghe storiche di cheste
tiere sot di ogni aspiet, promovintle in ogni sede, dantji la dignitât che i
vevin gjavade e la funzionalitât che i covente, seconde a nissune altre lenghe
che si feveli, insegnade a scuele a pâr di ogni altre lenghe che si insegni. Il
passaç dal status di spontaneitât di lenghe fevelade al status di lenghe di comunicazion
complete e moderne al sucêt co i si zontin lis competencis di lenghe scrite
insegnade a ducj. La lenghe scrite insegnade a ducj no je la semplice
trascrizion de lenghe fevelade: e covente une codificazion stabilizade de
maniere di scrivile, sei grafiche che lessicâl. La presince e la circolazion di
plui sistemis di grafie intai ûs scrits di une lenghe a son il segn di une
lenghe lassade ae spontaneitât fevelade, in presince di une lenghe dominante
come che e je tal câs nestri la taliane, là che pôcs a scrivin e la plui part,
simpri se ur capite di fâlu, la lenghe dome le lein, e inalore le puedin lei
ancje scrite in grafiis diferentis, che il sfuarç par adatâ l’automatisim de
leture a la grafie doprade al è minim.
Cheste e jere la situazion de lenghe
furlane tal 1985, cuant che a scomençarin i pas de Provincie di Udin par rivâ
ae grafie unificade. No varès podût mai cressi di status e passâ a chel di
comunicazion complete e moderne la lenghe furlane se no fos deventade ancje
lenghe par une scriture gjeneralizade suntun model di variante comune standard,
e no sarès deventade lenghe par une scriture gjeneralizade suntun model di
variante comune standard se no ves disponût di une grafie funzionâl, unificade,
ma ancje ricognossude des istituzions, ven a stâi uficiâl. Par fortune, a
diference di altris minorancis linguistichis che a vevin ancjemò il probleme di
individuâ une variante comune de lôr lenghe, i furlans a disponevin di une
coinè che e jere part de tradizion leterarie fintremai dai timps di Ermes di
Colorêt. Si tratave dome di stabilizâ un ciert numar di variantis lessicâls e
fonetichis intun dizionari, cualchi element morfematic e di individuâ la
grafie. La sielte de grafie e veve di sei buine par ogni variante de lenghe
furlane e massime par chê variante che e je la lenghe comune o coinè.
Il probleme che si veve tal 1985 nol
jere duncje che no disponès di sistemis di grafie, plui o mancul coerents, plui
o mancul consolidâts de tradizion e inalore ricognossûts di un ciert scjap di
scritôrs, ma che no si disponès di un sôl sisteme di scriture ricognossût di
ducj e massime des istituzions. Se al veve di sei fat il passaç de viere
politiche linguistiche filologjiche dai circui autereferenziâi dai scritôrs ae
gnove politiche linguistiche di tutele istituzionâl de lenghe, chel passaç nol
podeve cjatâ la lenghe furlane impreparade a sei insegnade a scuele e a sei
divulgade: cence une codificazione de grafie e une stabilizazion lessicâl
definitive tal cercin za afermât de coinè la lenghe e sarès stade impreparade.
Bisugnave proviodi. La sielte di une grafie unificade e ricognossude al jere il
prin pas: une cundizion necessarie ancje se no suficiente pal procès di tutele.
In chei agns, tai agns 80, no stin dismenteâlu, si jere tal plen de discussion parlamentâr
par rivâ a une leç di tutele des minorancis linguistichis de Republiche, la
idee di une politiche linguistiche gnove che si emancipave des politichis
filologjichis dal passât e jere za stade butade di un pieç e la stabilizazion
definitive de lenghe pe sô plene funzionalitât di lenghe moderne scrite e
insegnade e deventave une urgjence che chei che pal ricognossiment istituzionâl
de lenghe si batevin a savevin che e veve di sei fate, e fate in presse.
Par tant che la sielte di une grafie e
domandi competencis linguistichis e che intal passât lis grafiis lis vedin
individuadis o justadis o compagnadis te lôr evoluzion plui che altri oms di
letaris, in ete moderne la sielte di une grafie par une lenghe che e à di sei
lenghe ricognossude e promovude des istituzions e je e e scuen sei une facende politiche.
No je politiche la sielte
di un sisteme di segns impen di un altri, ma e je politiche la bisugne di
sielzindi un sôl, che al sei il plui sempliç, il plui economic di segns, il
plui coerent pussibil, cence stravuelzi in forme ecessive la tradizion storiche
de scriture, cuant che la tradizion indi presente plui di un.
La novitât intal
event dal 1986 e je che al fo un at politic, istituzionâl, pe lenghe furlane.
In pôcs lu vevin capît parcè che in pôcs a vevin capît che e veve di afermâsi
une gnove politiche linguistiche, che e veve di passâ par sieltis politichis. E
la politiche no veve dome di sostignî la lenghe, di istituzionalizâle, e veve
ancje di judâle a cressi pe part che e jere restade minorizade. La mancjance di
une grafie unificade e jere un aspiet de reson che e restave minorizade.
Di dulà ise vignude cheste intuizion che
prin e à menât ae votazion dal Consei de Provincie di Udin dai 15 di Lui 1986
pe individuazion di une grafie unificade normalizade, po ae leç regjonâl di
tutele 15 che tra lis altris le ricognòs uficiâl, che e istituìs l’Osservatori
de lenghe furlane e e invie in forme sistematiche, pur tra lis tantis
resistencis e dificoltâts, la gnove politiche linguistiche?
E je vignude dal moviment autonomist,
che in chei agns al jere interpretât dal Moviment Friûl, che al veve individuât
dentri dai siei programs la necessitât di procedi sei su la strade dal
ricognossiment istituzionâl de lenghe pa la sô tutele complete sei su la strade
des normalizazions. Doi procès complementârs e necessaris. E je vignude di une
azion che jo, membri di chel partît, za President, za Segretari politic, membri
di Diretîf e Esecutîf, o vevi decidût insiemi a altris che e jere madressude la
ore di davuelzile. E jere vignude di un
dissen pe lenghe furlane a lungje scjadence, che di chel o riferìs in chest gno
libri Memoriis di politiche linguistiche,
che al conte la gjenesi de gnove politiche linguistiche e in detai ancje la
storie de grafie uficiâl. E jere vignude di une azion che putrops di noaltris o
vevin scugnût davuelzi dentri dal stes Moviment Friûl cui agns 70 par menâlu a
impegnâsi par une gnove politiche linguistiche e metile intai siei ponts
programatics prioritaris, bandonant la acetazion passive di chê che o ai
clamade politiche linguistiche filologjiche, che e jere durade dal 1966 ai
prins agns 70.
O vevin inviadis lis azions pal
ricognossiment de lenghe furlane in fuarce dal art. 6 de Costituzion e a mieç
dai agns 80 si veve di inviâ ancje chês azions che e vevin di menâ ae
normalizazion de lenghe.
Il probleme al jere chel di spietâ il
moment just e cjapâ la ocasion. Il moment just lu ricognòs chel che lu spiete e
al sta in vuaite par che no i scjampi. Jo o jeri in vuaite parcè che o vevi un
plan. O jeri determinât a menâ dongje une leç di tutele par une gnove politiche
linguistiche de lenghe furlane e di procurâi la dignitât di une lenghe
normalizade, che cence chê ancje la miôr politiche linguistiche no varès vût
risultât. Cun chescj intindiments o ai savût ricognossi e tignî a disposizion
par agns, sîs agns, pe cause de lenghe, cui che al varès vude la capacitât
professionâl e politiche di individuâ il sisteme plui sempliç e coerent di
grafie compatibil cu la sô acetazion politiche, Xavier Lamuela, cognossût intal
Març dal 1979 a Barcelone. Mi vignì dongje par saludâmi presentantsi pe prime
volte, daspò di une conference che o vevi tignude venti là, fevelantmi, lui,
catalan, in lenghe furlane perfete, cun chel librut di propueste di grafie che o
vevi scrit jo e publicât tal 1977 cu la Librarie di Borc Aquilee; cun chescj
intindiments e cul jutori dal conseîr dal Moviment Friûl in Provincie di Udin
Mario Comin o ai savût ricognossi intal assessôr Oscarre Lepre tal an 1984 il
politic disponibil a scoltâ il gno plan di azion par rivâ a une grafie
unificade de lenghe furlane, la istituzion di une comission di pueste,
rapresentative di dutis lis scuelis di scriture furlane, i siei criteris di
procedure, che a comprendevin daspò des discussions la nomine di un arbitri cul
podê di sielzi il sisteme in vie definitive e insindacabile; cun chescj
intindiments o ai savût ricognossi il moment par domandâ e otignî tal 1993,
daspò des elezions regjonâls che a vevin dade la maiorance dal Consei ae Lega
Nord, dai za militants dal Moviment Friûl deventâts president de Regjon e
assessôr, Pieri Fontanin e Sarç Cecot, di meti in vore il progjet di leç par
une tutele regjonâl de lenghe furlane, cu la istituzion di un orghin autonom di
politiche linguistiche e il ricognossiment dal sisteme individuât di Lamuela de
grafie uficiâl, che o vevi prontât dentri dal Moviment Friûl tai agns 80 e che
si veve esplicât za une prime volte cence risultât ai rapresentants dai grups
in Consei regjonâl e al president Blasut tal 1990. Chê propueste di leç e sarès
deventade la LR 15 dal 1996 parie cul ricognossiment de grafie uficiâl de
lenghe furlane, il sisteme individuât de Provincie di Udin tal 1986 e fat
cognossi cuntune publicazion che vuê e je
deventade storiche tal Zenâr dal 1988.
Par rivâ ae grafie uficiâl, che e varès
vût di sei ricognossude cuntune leç regjonâl, o ai preferide la vie plui lungje
che e passave pe Provincie, parcè che in Provincie o vevi cjatade la persone
juste par inviâ i pas necessaris, e no in Regjon. Le vevi cjatade in Oscarre
Lepre, assessôr de DC, che par une sorte di cumbinazion plui uniche che rare,
al meteve dongje te stesse persone cuatri robis impuartantis: il podê
istituzionâl necessari, che in chei agns al podeve vêlu dome un democristian,
l’amôr pe lenghe furlane, la inteligjence di capî che par une gnove politiche
linguistiche e coventave une grafie unificade e il coraç di lâ cuintrii
conservadôrs de Filologjiche, se al fos coventât, che inte DC a vevin scolte e
sostegn. Lepre al è stâf brâf a movisi
cu la sô maiorance politiche, e jo e Mario Comin di Artigne plui brâfs di lui a
vêlu cirût e a vê valorizadis a bon fin lis sôs virtûts politichis.
La sielte de grafie pe lenghe furlane e
veve di passâ pe vie politiche, si à dit, che no jerin altris stradis. Cheste e
je stade la intuizion madressute tal Moviment Friûl. Cheste necessitât e
scomençà a sei capide in chei agns dai stes autonomiscj e ancje di cualchi
persone iluminade che no apartignive al Moviment Friûl. Ma, capît che il
probleme al jere politic, al restave di capî in cual maniere che si sarès fate
la sielte, e chi e saltave fûr la dificoltât, parcè che la sindrome nazionâl
furlane di no savê e violê viodi di là de clape di apartignince lis necessitâts
de lenghe a jerin in vuaite par mandâ in sbrui ogni procedure di sielte, ancje
la plui ben inviade. La strade par vignîndi fûr e podeve sei cheste e dome
cheste: la Comission e veve di sei rapresentative di dutis lis scuelis, ma
nissun membri al veve di sei vincolât ae clape o ae socie o ae istituzion che
al apartignive par sei libar di decidi e no paralizâ la Comission stesse; e
veve di sei nomenade de Provincie; e veve di discuti di ogni aspiet e dâ
indicazions di soluzions, ancje se a fossin stadis diferentis e in contradizion
cuant che no ves cjatade la unanimitât; e veve di nomenâ un arbitri che,
scoltade la Comission, scoltadis associazions e altris linguiscj, al varès vût
lui di fâ la sielte finâl, la plui coerente e sistemiche e economiche di segns
che al podeve, cence dislontanâsi masse de tradizion. E, aspiet no dal sigûr
secondari, o vevi di sei jo a vuidâ la Comission, stant che il plan pe grafie
unificade e normalizade lu vevi pensât jo e o savevi jo dulà e cemût che si
veve di rivâ cence pierdisi pes stroncjis.
Si lavorà tra il Jugn 1985 e Setembar. A
Setembar la Comission e nomenà ae unanimitât arbitri il prof. Xavier Lamuela.
Lamuela al consegnà une prime volte la sô sielte za complete e struturade te
Vierte dal 1986, disponibil a scoltâ ancjemò une volte la Comission, che i rinovà
il mandât e i fasè osservazions e propuestis di justadure; al consegnà la
formule definitive ae fin di Otubar dal 1986, modificade in part rispiet ae
prime propueste par vignî incuintri ae pression di cierts comissaris intune
prospetive di acetabilitât politiche de gnove grafie, che no podeve sei
trascurade.
Ma no podevial Lamuela sielzi un dai
sistemis di grafie che za e proferive la realtât culturâl furlane di chei agns,
chel di Josef Marchet de Filologjiche, par esempli, o chel di Domeni Zanier di
Scuele Libare Furlane, doprât di Int Furlane e Glesie Furlane? No, nol podeve,
parcè che chei sistemis a jerin lontans dai criteris di coerence e di economie
dai segns che e veve domandât la Comission sul scomençâ des sôs voris. Ma no
jere la uniche reson. Podevial Lamuela sielzi alore il sisteme dal vocabolari
di Faggin jessût in chei agns, che al presentave une inovazion fuarte inte
cumbinazion dai segns e cun di plui une buine coerence? No, nol podeve, parcè
che al jere masse lontan de tradizion dai ûs di scriture e alfabetizazion par
no jevâ masse contrarietâts. Ma no jere la uniche reson. Podevial Lamuela
sielzi il sisteme di Adrian Cescje, doprât di Scuele Furlane fondade tal 1977,
che al veve une buine coerence, une buine economie di segns e no si slontanave
masse de tradizion, stant che al jere une variante di chel de Filologjiche e al
recuperave il storic c cu la cedilie? No, nol podeve parcè chel sisteme nol
veve une autoritât avonde ricognossude, come che no le veve il sisteme di
Faggin, cun dut che al veve produsût un impuartant vocabolari.
Cussì Lamuela al sielzè un sisteme
che al jere chel de Filologjiche, in rispiet de tradizion, ma mondât di segns
diacritics inutii e fat coerent sei pe part fonetiche che pe part morfematiche.
La sielte di Lamuela e fo autorevule no
pal fat che Lamuela al fos une grande autoritât linguistiche ricognossude di
ducj in chei agns, come un Pellegrini o un Cortellazzo, ancje se al veve ideis
in fat di politiche linguistiche plui claris di ducj i doi metûts insiemi, ma pal
fat che i veve dade autoritât une istituzion provinciâl in cunvigne cun chês
altris, sore lis parts in concorence. Cun dut achel, la sielte le
discognosserin une part dai comissaris che pûr si jerin impegnâts a ricognossi
la sielte di Lamuela, e la SFF. Parcè? par vie dal ‘cjâf dai furlans’. Le
acetarin la Patrie dal Friûl, il Moviment Friûl, Scuele Furlane, la Union dai
Scritôrs Furlans pûr cun tantis incoerencis te sô aplicazion pratiche. Al
coventave però un at istituzionâl plui impegnatîf, chel de Regjon, che cumò
però al deventave plui vualîf stant che si jerin pronunziadis za lis
Provinciis.
L’at istituzionâl al vignì juste 10 agns
daspò, cu la LR 15/96. Ancje in chê volte la sielte de grafie unitarie e corè
il risi di sfantâsi, parcè che la leç e ipotizave ancjemò une comission che e
ves di discuti se e jere pussibilitât di meti in cunvigne lis diferencis
residuâls de grafie de Filologjiche e des Provinciis, ma rispietant il criteri
de coerence sistemiche. Tal stes test di leç al jere ancje scrit però che il
President de Regjon al varès decretadis lis justaduris dal sisteme, sintudis lis risultancis de comission.
Par fortune la comission tal 1996, che e jere menade dal famôs linguistic
dialetolic di Padue Manlio Cortellazzo, che al meteve il furlan tra i ‘dialetti
italiani’, e ve la presunzion di inventâsi un altri sisteme di grafie par so
cont (cuintri ce che i domandave la leç 15) cun ducj i difiets ingrumâts une
altre volte adun (incoerence e mancjance di economie di segns) che la Comission
des Provinciis e Lamuela a vevin impen cirût di superâ, e di ricognossi buinis
ancje une part des sieltis di Lamuela. Al President de Regjon Sarç Cecot i fo
inalore facil di mandâ fûr un decret di une logjiche magjistrâl che al
argomentave che, stant che la comission Cortellazzo no veve cjatadis mediazions
pussibilis tra la grafie de Filologjiche e chê di Lamuela che a salvassin la
coerence, e stant che il sisteme di Lamuela al jere in sostance une evoluzion
di chel de Filologjiche, la grafie uficiâl de lenghe furlane e jere chê des
Provinciis individuade di Lamuela.
No jere finide. La Filologjiche e fasè
ricors al TAR argomentant che la sielte di Lamuela, diferente de sô, i varès
procurât un dam, ma disint ancje che Cecot al varès vût di rispietâ (la leç
però no lu pretindeve) la sielte de Comission Cortellazzo, che pûr e jere
diferente de sô grafie. Il Tar nol varès podût dâi reson cun chestis argomentazions e
contradizions e Cecot al veve rispietade la leç a la letare, cussì cuasi un an
daspò, di pôre di pierdi la cause, e comunicà in vie informâl al Olf che e
varès ritirât il so ricors in cambi di cualchi modifiche al sisteme Lamuela.
Jo, Frau, l’Olf o vevin di sielzi se lassà che la Filologjiche e pierdès la
cause, lassâle umiliade e contrarie ae gnove grafie, o acetâ un compromès
limitât e tirâle de bande de grafie uficiâl: o acetarin che al puest dal digram
‘ts’ dentri peraule (p.e. in ‘natsion’, ‘statsion’) si metès ‘z’. Si sarès
cressude la incoerence dal sisteme, par vie che ‘z’ al ocupave za une altre funzion
fonologjiche, ma in grazie di chel acuardi e cessà la vuere e la plui gruesse
associazion culturâl furlane, la Filologjiche, e acetà la gnove grafie che e
podè difondisi e inlidrisâsi di chê volte a vuê cence soluzion di continuitât. Vuê la acetazion de grafie
uficiâl e je largje. Il Dizionari
ortografic eletronic, Coretôr
ortografic eletronic, il Grant Dizionari Bilengâl a àn dimostrât il so valôr e la sô necessitât, massine tes
scuelis, tal gjornalisim.
Al è ancjemò cualchi
ritardatari che si invente lis sôs variantis grafichis e i siei
perfezionaments, e cualchidun altri malintindût che al atribuìs ae grafie
normalizade la pierdite des variantis gjeografichis dal furlan, come che no
fossin la culture de omologazion, la pervasion de lenghe taliane e la mancjade
alfabetizazion e istruzion in lenghe furlane a distruzi in Friûl no dome lis
variantis, ma la stesse lenghe storiche di cheste Tiere.
Dut câs,
za Lamuela al deve indicazions te sô propueste publicade tal 1988 par scrivi
lis variantis. L’ Olf al veve decretât, daûr la leç 15, cemût scrivi lis
variantis, cu la zonte di cuatri segns, e une altre comission, istituide de LR
29/97, che e ignorave ce che al veve fat l’Olf, e confermave in sostance chês indicazions.
Se vuê la lenghe furlane e pues disponi
di une grafie normalizade, pe lenghe comune e pes variantis, al è merit di une
schirie di personis che e veve capît la nature politiche dal probleme, ma al è
merit ancje di tantis cumbinazions di fortune, lis personis justis al moment
just, che pre Checo Placerean lis varès atribuidis al Spirtussant.
ADRIAN CESCJE
...............
La Redazion dal Blog e ringrazie il Prof. Adrian Cescje pe autorizazion a publicâ la sô Relazion a l'"Inovâl dai 30 agns de grafie unitare normalizade" de lenghe furlane.


c: text/html

text:
A La Plata e je une zone dulà si jerin viodûts dai ovnis. Cheste e je un storie dal fin dai agns ‘80 cuant che un parapsicolic al diseve che al jere a stâ intune cjase abitade dai aliens. La storie e je stade contade par setemanis dal telegjornâl “Nuevediario”; o ricuardi il gjornalist José de Zer, che al jere [...]
Tag: Ricardo Gregoretti
I maçarots des Andes, che si puedin viodi tal desert di Atacama, a àn une reson fisiche che ju sclarìs. Vie pal dì, la lûs solâr e stramude i eletrons dal azot e dal ossigjen dal aiar e di gnot i eletrons a tornin a la lôr posizion origjinâl, biel mandant fûr une lûs brilante, di ros lusint. Ma e [...]
Une storie di aganis Une volte o jeri cun la mê machine dongje il mâr. Di prionte o ai viodût une agane dentri de aghe. E veve un cuarp bielonon, une biele muse, ma invezit des gjambis e veve une code di pes. O fermai la machine e o lei a cirîle. Daspò di cinc minuts, cence cjatâle, o cjapai [...]

robotstxt: allowed

filter: keep


text:
I ricuarts peâts al gno von a mi vegnin a cjadene: jo tal bearç dal teren dongje di cjase nestre, la cane che e passave parsore dal mûr par fâ la sborfade lis seris di Istât, lis peraulis contadinis: martorel, metadiari, cjoc, sanane… la rivelazion di ce che si fevelave te famee e jo o capivi come une sole lenghe e invezit a jerin dôs lenghis e un dialet: furlan, talian e venit. Il cimitieri di Redipulie, lis storiis de trincee, (specificant nome chês graciosis: garis di pedoi intune strisse blancje di gjornâl, scherçs jenfri soldats… chês di sanc a vignivin contadis nome in gjenerâl: i proietii dum–dum che a sclopavin za dentri dal cuarp dal soldât e lis cjariis a baionete a jerin lis dôs robis piês), la mê confusion intal prin moment cun la peraule “paîs” che daspò mi soi visât che al jere diferent di “país” par spagnûl. E i nons da savôrs impensâts in chê volte che jo o varès discuviert timp daspò: cren, tocai, rucule. Che la blave lui la clamave “grano turco”. Che la famee e vignive di un paîs – Romans d´Isonzo – però da la frazion dai cjamps – I Feudi -. Che alì ogni famee e lavorave un cjamp e ognidune e jere cognossude par un sorenon – chel de lôr famee Scarabel -, par di plui che dal so cognon. Che lis seris di domenie e jere cuant che al si sintive plui lontan da so puest.
Lu viôt tal curtîl trafilant inte ruede di piere il falcet, daspò di vêlu batût cul martiel intun bloc di fier: “il falcet a si devi doprà par che al tai, non par che al sbrui vie”.
A otante e trê agns, fasint chês trê stradis, al à vût une sbrissade e batût il cjâf. E al è tacât il so moment da lassâ il puest a altris. Al jere di cûr fuart, e al à fât une lungje agonie. Intune dì che e tocjave di assistilu a mê mari, al si à sveât e cence cognossile al à tacât a fevelâi. Al à domandât se e jere alì par un familiâr, e se e jere taliane, e daspò i à dit: – Ancje jo o soi talian, o soi vignût in Argjentine tal cuarantevot cu la mê famee, la mê siore e cuatri fiis. A son ducj ben par dì la veretât. Ca non mi è e lade mighe mâl, ma e vulie savê une robe? Mai, pardabon, mai mi è plasût.
di Zorz Cesaratto
#1070


text:
La gaiarine none paularine de femine, cuant che i àn contât ce mistîr che jo o fâs, e à sintetizât cun “in sumis, al fâs il scovacin!”. Cheste none e je di chê gjenerazion che no à volût insegnâ ai nevôts a molzi o a doprâ il falcet, pensant che lôr a no àn di vê dibisugne di fâ chei lavôrs dûrs e magris. Jo o sai ben che a esistin ancje vuê cundizions di lavôr degradantis, ma no crôt che a esistin lavôrs di vergognâsi, ma che tal câs a si puedi lavorâ ben o mâl. Se jo o stoi lavorant ben o mâl o vês di domandâlu al comun di Glemone, ma pal rest us pues garantî che il gno lavôr al è un dai plui biei che o vedi mai fat.
O meni i miei gnûfs borghesans ator par Glemone, secont che mi mande il responsabil dal Comun. Tal sedim di Madone des Graciis o conti dal taramot. Sù in cjistiel, ur mostri il panorame cui vecjos borcs e lis gnovis vilutis. Dongje de pissine, ur mostri la palestre dulà che gno nevôt al zuie a bale tal zei. Ur spieghi che te sô scuadre e je ancje la frute di un marochin, e che culì fruts e frutis a zuin insiemi parcè che a àn di imparâ a jessi compagns. Alì dai lavadôrs, in vie Glemine, ur mostri i lavôrs di muradure che i vecjos dal borc a àn fat, sore nuie, pal gust di dreçâ i dams dal taramot. Te piste ciclabil, ur fâs cjalâ il Glemine e il Cjampon e ur spieghi che lis nestris nonis a lavin a fâ fen fintremai insom, e ancje cussì – lavorant come e plui dai oms – si son vuadagnadis la libertât des lôr gnecis. Netant il parc di vie Dante, o rispuint aes lôr domandis sul convent des muiniis alì dongje. A stentin a capî che i vôts religjôs no àn valôr pal Stât e a restin cussì cuant che ur contin di chês dôs muiniis che a àn lassât il convent par maridâsi tra di lôr. ‘Culì o podês jessi libars’, ur spieghi (e po mi domandi se al è propit vêr).
Ur insegni che i imprescj come il ristiel no si lassin par tiere, che al pâr mâl e si cjapin tai dincj. Ur mostri cemût doprâ la pale, lavorant cu lis gjambis e no di schene. Ae fin di vore, o meni un di lôr a tornâ i imprescj tal dipuesit comunâl e i spieghi cemût che al funzione il Comun, ce che al è un sindic, un consei comunâl. I spieghi che la struture une volte e jere di Venturin, une des plui grandis ditis edîls dal Friûl, e che dopo e je falide. Come che alì che al è il centri comerciâl, une volte e jere une manifature e che ancje alì tancj a son restâts cence lavôr cuant che e à sierât…
Sfalçant i prâts, ur insegni a mangjâ il ‘pan e vin’. Ur sofli vie par aiar la semence de rose di tale e lôr a tirin i voi come fruts, e a ridin. Invezit, a àn une grande pôre dai madracs. Ogni magnute al è un berli, e al è dibant cjapâle in man e fâi viodi che no je une lipare. Là vie di lôr i sarpints a devin jessi un afâr seri.
Tal Polisportîf e je un barache e te barache une sale provis, e ur conti di cuant che o cjantavi intun grup di punk-rock furlan. Ur conti dai concierts, dal Centri Sociâl di Udin e di altris robis che par lôr a son un grum forestis. Ur dîs di cemût che un trop di musiciscj si son organizâts e a àn scombatût par rivâ a otignî dal comun chê sale provis. Che la robe biele che o vin – ospedâi, scuelis, dirits e vie disint – no je rivade de rive jù, ma che e je stade vuadagnade a fuarce di dâi. Cun braùre, ur mostri la tabele cun scrit “Un Blanc e Un Neri”, e ur conti il parcè dal non. Ur cjantuci “Sul puint di Braulins” e ur al tradûs par talian. Po o rivi al toc “Un blanc o un neri…” e ur spieghi che di fonde i furlans le pensin cussì: no nus interesse il colôr di un tai (o di une persone) baste che “al sedi bon”.
✒ Igor Londero


text:
Se il Tiliment al podès fevelâ cun vôs di om, come un von che al ten in braç i nevôts e ju niçule tra lis flabis, cuissà ce tantis storis che al contarès!
Di chest antîc flum che al passe traviers dal nestri Friûl, de Cjargne fint al mar, un flum di storie e di poesie, di aghis e suns al cjacare un documentari metût adun di resint par volontât de Associazion “Assieme per il Tagliamento” (www.assiemeperiltagliamento.org) che e ten dongje ducj i paîs che a son poiâts su chês rivis. Archimede Martinis (grant espert di chest flum) e Rino Della Bianca (fotograf e cineast), ducj i doi di Sant Pauli dal Tiliment, a àn lavorât a font par tirâ fûr un video di une ore che al mostràs la bielece e il misteri dal mont maraveôs che si plate tra lis pleis dal flum. Un panorame fat di rosis, pôi, vencjârs e morârs, une schirie di nemâi come i cjavrûi, lis bolps, i cesens e lis gruis a son il sogjet di cheste opare chee da la idee di chel ecuilibri naturâl che il flum al puarte cun se. La zonte de vôs di coment di Licio De Clara cui tescj di Tonino Anastasia, ancje lui di Sant Pauli, a fasin di curnîs e di rifiniment al video, in version sedi taliane sedi par furlan. Si che duncje, la pice di fermâsi a cjalâ la armonie de nature no pues mancjâ e tal stes timp e cres tal spetadôr la cussience de impuartance di volê ben e puartâ rispiet par chel mont cuasi incjantât. Il documentari al pant alore un messaç fuart di cure dal teritori, specie cuintri lis oparis di distruzion o incuinament di ogni fate.
Il lavôr al à ancje partecipât al progjet “DynAlp climate”, inmaneât de “Alleanza nelle Alpi”, une union dai Comuns dal arc alpin. Si trate di un progjet che al premie a nivel european lis miôr propuestis pe gjestion dal teritori. E propit in chê suaze, il documentari al à vût une menzion speciâl tra i vot progjets talians e i cuarante de Europe che a son stâts sielts. Merit dal fat di vê mostrât un habitat unic: chel di un flum che al è cjase e ream di tantis creaturis, un flum plen di vite, dulà che claps, bestiis, plantis e oms si messedin te alternance des stagjons.
La opare e stâ fasint il zîr dal Friûl e la Presidente de Associazion, Franca Pradetto, e promet di puartâle in ducj i Comuns e lis scuelis che a fasaran domande, par pandi cussì la maravee di un flum che ducj a varessin dome che di vê a cûr.
Ilarie Colùs
CULTURE – TELEVISION, CINE E TEATRI. La vôs dal Tiliment: un flum di rispietâ............
Se il Tiliment al podès fevelâ cun vôs di om, come un von che al ten in braç i nevôts e ju niçule tra lis flabis, cuissà ce tantis storis che al contarès!


text:
dissabte, de juny 23, 2007
We're getting closer...
Bon, martars fat il prin esam, ma nuie di fâ. Al è un esam stupit, i esercizis ae fin a son facii, però si à di statents ae forme, se no al è un pont di mancul. Invezit, lunis, inzegnerie dal software, martars fisiche. Fisiche al è ancje das cuatri dopodimisdì, al sarà un cjalt di no crodi, jo o soi avonde pôc, nuie no, ae fin o soi plui puartât a sperâ tal secont apel, il 15 di Lui o ju di li. I argjentins a son lâts vie par cumò ma samee che a tornin, bon a la fin, a son simpatics, si capin in cualchi mût, jo mi divertissi a doprâ il spagnul... o il lunfardo, al slang di Bs.As /Buenos Aires. Di martars, o torni un pôc sù, ancje se al sarà ancjemò plui cjalt soredut di gnot. Îr di sere une buine pastesute di pes, cul pes fresc, robis di ristorant e di €€€... invezi pocjis voltis fûr cheste setemane, un pôc pal studi, un pôc par colpe di un videozûc online, robis di vuere, biei di fâ cui amis, magari fevelant cun Skype. Une grande distrazion
Etichetis: Argjentine, seradis, universitât
dissabte, de juny 09, 2007
Viers i esams
Vuê o ai studiât un grum. no sul seri, fisiche, e un pôc di C#. Ma, come probabilementri ducj a san, al è il prin no il secont che mi preocupe. Sperin ben. I esams a scomencin ai 19 mi pâr, vie par une setemane, dopo une pausute, e o dovarès rivâ a viodi i RedHotChiliPeppers a Udin (cuant mai tornarano?) e dopo ancjemò un dôs setemanis di dâi sote. Po forsit polse. Chê altre sere o jeri un un dai mei piês moments, no rivavi a fâ nuie, al mancjât pôc par butâmi ju dal barcon. Bon, po al è passât, planc a planc, però no sai, o ai simpri voie di lâ vie, o ai gole di fâmi un biel viaç, i viaç mentâi no son plui vonde, si fevelave di lâ un pâr di diis in Grecie, cuissà. Cumò a cjase a son trê argjentins, amîs di P., tipo un al à la me etât, però lui al è ca, e jo no soi in Argjentine. Un seri al varès di tornâ a studiâ cumò, ma al è ancje sabide, a larai a sparâ cazzadis cui argjentins. o un biel filmut. di lâ si sint chel imprest tipo armonighe, che doprin pal tango, il bandoneon, o larai di lâ, a sintî i tangueros, a gjoldimile cussì. A comunque une setemane a vonde frescje e ploie. No sai cuant che tornarà. Îr di sere i argjentins mi àn fat sercjâ fernet cun coche. al sa di midisine
Etichetis: Argjentine, drinks, musiche, seradis, timp, universitât
Subscriure's a: Missatges (Atom)


text:
#12 – Ultin pas
La lûs e je cussì fuarte di là dal barcon che no si viôt nuie. Vuê e je une biele zornade di Vierte e a man a man che mi tiri dongje al ven sù de place un bon profum di tulipans che mi vierç il nâs e mi fâs tant pensâ a cuant che o jeri frutat e o zuiavi cun gno fradi sù pai rivâi dal Inn. A Marktl, in Avrîl, si gjoldeve di chê biele frescure tai arzins, sot dai arbui, e ducj i mascjos si rimpinavin sù pes ramacis dai vencjârs come che a fossin lianis, cirint di no colâ te aghe e fasint i bulos cu lis frutis che a cjalavin di scuindon. Ta chê volte no vevi pôre di nuie…
Cuissà parcè che propit cumò mi ven tal cjâf Marleen cu lis sôs vogladis di armonie e afiet, e chei dopodimisdîs distirâts te jerbe a fâsi dispiets, e chê volte che i ai regalât un mac di margaritis e jê e je scjampade pe vergogne cu lis ganassinis rossis come doi butui di rose.
La ande e je lente, pas dopo pas chel barcon al è simpri plui dongje e la pôre no passe.
Fasio la robe juste?! Isal chest il pont dulà che o volevi rivâ te mê vite?! Vuelio pardabon sierâ dut cussì?! Cuissà ce che e pensarès mê puare mari se e fos vive; cuissà ce che mi disarès par impedîmi di fâ ce che o vuei fâ…
Intant la mê cjaminade no si ferme e ator ator mi pâr di vê int che mi sburte a lâ su chel maladet barcon, o sint vôs che mi disin di fâ svelt, che e je la robe juste, la uniche pussibile aromai.
Cumò che mi mancje un pas sôl o pensi a Diu. Cuissà ce che al è dopo la muart. O cjali adalt e o domandi al cîl se al è cun me. Isal pront chest cîl blu come lis aghis dal Inn a ingrampâmi cui siei nûi, aial voie di braçolâmi pe eternitât?
O soi rivât tal ôr dal barcon e chest al sarà l’ultin pas di Joseph. Dut ce che al jere nol esistarà plui… e une sensazion di pâs cosmiche mi cjape dentri. Une completece te anime si fâs indevant par dâmi la fuarce pai ultins moments. O sint une tenare man che mi cjarece elegante il spirt.
O soi pront, la pôre si sfante, mi lassi lâ…
“Nuntio vobis gaudium magnum: habemus Papam, cardinalem Ratzinger ”
di ***
#1***


text:
Al jere daûr a cricâ il dì, dopo une gnot lungje e frede dulà che Anute e veve durmît pôc, te ansie di no rivâ a jevâ, in scolte di un cualchi rumôr, di une clamade, di une lûs che si impiave. Ma nuie, il scûr al jere passât e di gnovis inmò nissune. Cumò, tal clip dal so [...]
Tag: Rosute
Barbe Milio al jere un di chei furlans dal inizi dal secul passât che al veve cognossude la miserie. Chê miserie che e jemplave i curtîi e lis andronis dai paîs furlans, che ducj ben o mâl a spartivin cence bruntulâ masse; e jere chê la lôr vite, no ‘nt cognossevin altris. Ma lui, barbe Milio, no si sintive un [...]


text:
Ancjemò sîs mês par cjatâ une soluzion: risultât no dome auspicabil ma pussibil
No à pâs la industrie furlane! La imagjin de sô crisi e je chê de Safilo di Martignà. Il grup, imprese leader tal setôr dai ocjâi, al à comunicât un plan di 700 esubars, plui dal 25% de fuarce lavôr di cumò. In particolâr, la aziende e vûl sierâ dal dut il stabiliment di Martignà, che al à 235 dipendents, pal 80% feminis, cuntune etât medie di 40 agns. Lavoradoris e lavoradôrs ducj ben formâts e cuntune esperience che e à puartât a risultâts che a àn tignût alt il rindiment produtîf dal sît di produzion furlan.
Ma alore parcè sierâ? Tal nestri teritori la situazion e je la plui complicade. A nivel regjonâl la cuistion Safilo no je gnove, si torne a vierzi dopo 10 agns che al è stât sierât il stabiliment di Prissinins là che a àn pierdût il puest di vore 300 lavoradoris e lavoradôrs che, in part, ancjemò in dì di vuê a son disocupâts. Chest al fâs viodi trop che in chescj agns al è complicât cjatâ un lavôr. Par ducj, ma soredut pes feminis. Par chest al è di indignâsi cuant che une aziende, par altri nancje cuotade in Borse, no cjate nissune soluzion e e mande a cjase i propris dipendents.
Dopo un grum di incuintris e taulis di confront, sedi a nivel regjonâl che al Ministeri, si è rivâts a une intese che e smire a bonâ almancul un pôc la dramatiche situazion des lavoradoris e dai lavoradôrs: la casse integrazion, che e varès vût di scomençâ in Zenâr, e tacarà cui prins di Lui dal 2020.
I amortizadôrs sociâi a duraran 12 mês, e vê fat sbrissâ indevant di sîs mês il lôr implei al permetarà ancjemò al personâl di vê mieze anade di stipendi plen. In chest periodi, cun di plui, al sarà dovê des istituzions e des associazions imprenditoriâls cirî e individuâ un sogjet disponibil a cjapâ sù la ativitât. Al è un risultât no dome auspicabil ma pussibil, stant che il setôr dal ocjâl al è in cressite e lis maestrancis di Martignà tai agns a àn pardabon dimostrât di vê cuistât competencis e professionalitât impuartantis.
La nestre sperance e je che il Pat siglât de Confindustrie di Udin cun CGIL, CISL e UIL “par un avignî realizabil” – intese jenfri impresis e sindicât indreçade al rilanç de aree udinese – al dedi il prin risultât propit partint de vicende Safilo. Se e je vere che cence manifature nol è futûr pal nestri teritori, in chescj sîs mes si spietìn che cence fal si cjati une soluzion imprenditoriâl par Martignà. ❚


text:
SPECIÂL SLOVENIE
Editoriâl. Tal grim de Europe/La indipendence e nas de culture/Il doman de Slovenie/Slovenie, ce storie!/Slovens popul creatîf/Fierece come la nestre/La Lubiane di scoltâ/La poesie de identitât/La vôs slovene tra Gurize e Udin/Vueris tra puars/Mittel… Gurize/Art: il troi par superâ i confins/Il Friûl che al cjante sloven/Tinkara e l’«Enigma» furlan/In Venit dome il «Tai»/Tocai: taiut e avocats/L’atentât a Madrid/Voie di separazion/La realtât rurâl dal secul XVI/Tiere mari/Teatri par furlan/La Radio Libare dai Furlans/Leç482- 99: 2007, an di bataie cuintri dai tais/Sportel di Cividât/Quebec nazion virtuâl/No je cuestion di bêçs, Cint al è furlan/Aquilee: in spiete de Fondazion archeologjiche/La Patrie Tecnologjiche. Dute la lenghe furlane intun clic/L’altâr di Ratchis
*** Fracant su la cuviertute si scjame il pdf dal numar. Buine leture.


text:
Risultati ricerca
Elementi trovati: 8360
Risorsa elettronica
[S.l.] : Puints ; Coder di Sedean : Istitût Ladin Furlan Pre Checo Placerean, 2010
Titolo del contenitore. - In contenitore, 18 cm. - Sull'etichetta: Dut il snait e la profonditât de lenghe furlane intun spetacul pardabon unic; Regjistrât ai 26 di Novembar dal 2010
Monografia a stampa
Aosta : Tip. valdostana, stampa 1986
Versione italiana a fronte.
Titolo analitico
Contiene: Mondisie di sorunviâr ; Il cjanâl vistût di blanc. - In: Sot la nape, a.18, n.4 (ottobre-dicembre 1966), dedicato a Giuseppe Marchetti
Titolo analitico
In: Sot la nape, a.3, n.3 (maggio-giugno 1951)
Monografia a stampa
[Gorizia] : Clape Culturâl Aquilee ; Voce Isontina, 1986
Monografia a stampa
Vòi di lusigne = occhi di lucciola / Massimo Govetto ; presentazione di Ornella Avian ; illustrazioni di Michela Govetto
Pasian di Prato : Campanotto, 2003
Testo in friulano con traduzione italiana in calce.
Monografia a stampa
Reana del Rojale : Chiandetti, stampa 2000
Titolo analitico
Parlata di Priuso. - In: Sot la nape, a.46, n.4 (dicembar 1994)
Monografia a stampa
Latisana : La Bassa, c2007
Titolo musicale
Volando sulle note : itinerari musicali del Friuli-Venezia Giulia [Audioregistrazione] / voce narrante Michele Placido
[S.l.] : AK Records ; [Trieste] : Regione autonoma Friuli Venezia Giulia, Azienda regionale per la promozione turistica, [2003]
In cofanetto. - Contiene: Stelutis alpinis / Coro "G. Peresson". Ai preât la biele stele ; Sul puint di Braulins ; Anin varin furtune / Fausto Zarabara e Corale "Armonie Furlane". A longas liedle / Coro Zahre. L'ago di Ludario ; Ligrie / Trio Pakai. Ta rozajanska citira / Gruppo folkloristico Val Resia. Mandi / Dario Zampa. une ponte di vert / Dario Zampa e i Friuland. E jo cjanti / Braul. Un rap di ue / La sedon salvadie. Il bal dal siblot / Gruppo "Federico Angelica". Schiarazule marazule / Stefano casaccia e Ennio Guerrato. Mamola / Gianni Camuffo. La storia de un anzolo / Enzo Italia. Maienzit / Dramsam. Mio vecio castel / Paolo Del Ponte. Te voio ben / Teddy Reno. Trieste mia ; El can de Trieste / Lelio Luttazzi. Viva là e po' bon ; El tram de Opcina ; Ciribiribin paghé 'na bira ; Molighe el fil che'l svoli / Banda Refolo. Marinaresca ; Trieste tropo bela / Umberto Lupi


text:
I sindacâts de Sardegne motôr di un manifest par l’autoguvier, in viste dal gnûf Statût de Regjon.
E je cheste la gnove che e à fat un grum di scjas par vie che Cgil, Cisl e Uil a son rivâts a tirâ adun une pluralitât di rapresentants di istituzions e organisims di difarents orientaments poltics, culturâi e sociâi intun seminari che al veve par teme «Autonomie, federalisim e sovranitât», davuelt ai 16 di Lui a Nuraghe. Su la fonde di chest apontament al è stât metût adun il «Manifest par un gnûf Statût de Sardegne», indreçât al «popul de Sardegne e a lis sôs Istituzions».
Un document che «al rapresente l’ambiziôs pont di riferiment che o proponìn ae atenzion e al confront di ducj i citadins de Sardegne, tant che sburt ae riflession, ae azion e promesse di impegn».
Lis fondis par il doman de lôr tiere i sindacâts lis metin a clâr in siet ponts.
LIS FONDIS DAL MANIFEST_ Il prin al dîs: «La Sardegne e je une nazion», tant a dî che il ricognossiment de sogjetivitât dal popul sart e «dal sô jessi nazion» al rimande a une «entitât coletive, a un popul che tal so codiç identitari – fat di storie, lenghe, tradizions, stât gjeo-teritoriâl – al à la titolaritât dal autoguvier».
Il secont principi al dîs che la Sardegne «e svilupe e e manten une posizion singolâr a rivuart di lenghe, culture e dirit civîl ae organizazion teritoriâl».
Il Manifest al dîs che la Italie e la Europe a àn di ricognossi ae Sardegne «il status di insularitât» e che la comunitât dai sarts e riten di «vê il dirit di decidi, oltri il pat di stabilitât e il federalisim fiscâl, su dirits essenziâi e fondamentâi: scuele, sanitât, mobilitât des personis e des robis, supuart a lis impresis, tassis, risorsis par finanziâ il lavôr e il svilup, e su trope ricjece di chê prodote chenti e vei di restâ in Sardegne».
Si propon po un «gnûf pat Costituzionâl, su la fonde dal ricognossiment dal popul-nazion». La Sardegne, po, «e partecipe cun siei rapresentants, progjets e programs ae Union europeane» e e ufrìs la sô colaborazion, a partî des regjons dal Mediterani, «par formâ une Euroregjon».
E IN FRIÛL?_ Un Manifest che in Friûl al è stât let cun atenzion. «O cjati ce tant positîf che i sindacâts e vedin convint i maiorents a fevelâ di autonomie, federalisim e sovranitât peant chescj concets al svilup sociâl e economic de lôr tiere», al dîs Roberto Muradore, segretari gjenerâl de Cisl Udinese e de Basse Furlane.
«O ai viodût – al continue – un grum di analogjiis cun ce che o stin cirint di fâ tant che Cgil, Cisl e Uil a nivel de provincie di Udin, ma ancje une grande diference cun ce che a disin e a fasin invezit i sindacâts a nivel regjonâl». Par dî la veretât, al ricognòs Muradore, «no vin mai fevelât di popul-nazion», ma «di timp in ca o sin convints che un gnûf svilup al vebi di partî dal bas, de int. Chest nus à puartât a svicinâsi al mont dal autonomisim furlan – al continue – e a lavorâ cjapant dentri dutis lis rapresentancis istituzionâls, dal mont economic e sociâl dal teritori». Nol è stât un câs, al zonte, che tal siopar dal 19 di març «tra lis nestris bandieris e fos ancje chê dal Friûl». In chescj dîs, par zonte, tal Comitât provinciâl pe economie e il lavôr, «sindacâts, rapresentants dai imprenditôrs e istituzions a stant preparant un document par tornâ a dâi sburt ae economie reâl». Lu presentaran ae Regjon, «come un imprest di un teritori che si môf e si autorapresente».
IDEIS CLARIS ANCJE PE ORGANIZAZION AMINISTRATIVE_ «Ce si spietial a fâ Triest citât metropolitane e a fâ sì che il Friûl al vedi vôs cu la Assemblee des provinciis furlanis», si domande di fat Muradore.
Une sgrimie avuâl le volarès te rapresentance regjonâl dai sindacâts. E invezit no à dât un biel esempli nancje cuant che si discutè de gnove leç regjonâl pe pupilance dal furlan, al dîs Muradore. «Cuant che i sindacâts a son stâts scoltâts de Comission dal Consei regjonâl – al ricuarde – o ai viodude une Cgil centraliste e paurose e une Uil mazziniane. L’unic che al à difindût il valôr dal insegnament dal furlan tes scuelis – al siere – al è stât il pugliês Giovanni Fania», vuê segretari regjonâl de Cisl.
Antonella Lanfrit
ATUALITÂT – I sindacâts de Sardegne a pro dal autoguvier dal popul-nazion............
I sindacâts de Sardegne motôr di un manifest par l’autoguvier, in viste dal gnûf Statût de Regjon.


text:
Al non di Giorgio Ferigo si podin meti dongje diviersis peraulis: miedi, scritôr, storic, poete, musicist, om di grandis viodudis e di grande culture. Ancje se ai prins di Novembar a son stâts za trê agns che nus à lassâts (ai 5 di Novembar dal 2007), lui al è inmò vîf grazie ae associazion culturâl a lui dedicade. Cheste associazion, si lei intal statût, e je nassude par meti adun, ordenâ, conservâ e promovi dut il materiâl di Zorç, in ducj i cjamps che al à lavorât mantignint a strent il leam cul teritori cjargnel, in particolâr cul Comun di Comelians. Une associazion ative che e à un grum di progjets di puartâ indevant, tra chescj e je la presentazion dal prin volum dai scrits za editâts di Zorç (previodude pai 9 di Dicembar a Udin e prime de fin dal an ancje a Comelians) e po dopo la sistemazion dal so archivi che atualmentri al è inte cjase dal Botêr a Comelians. A chest proposit a stan tirant dongje dut il materiâl che al è inmò ator: cui che al è interessât al pues cjapâ contat cu la associazion midiant dal sît internet www.giorgioferigo.net. (M. Vezzi.)
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Al è Francesco Cojutti il gnûf president de Consulte provinciâl dai students, l’organisim che al rapresente passe 24 mil students des scuelis superiôrs de provincie di Udin. La sô elezion si è vude ai 10 di Novembar in ocasion de prime sentade plenarie de assemblee che si è vierte cui salûts dal president de Provincie Pieri Fontanini e dal Cuestôr di Udin Claudio Cracovia. Cojutti, che al vîf a Udin e al frecuente l’ultin an alì dal istitût Marinelli, al podarà contâ sul jutori di Paolo Petrucco (vice president dal Stellini) e dal consei di presidence che al è componût dai students Anna Chiara Vigna, Giuseppe Beltrame, Elia Pupil, Giovanni Fabris e Marion Angeli. La consulte provinciâl e met dongje 52 membris, 2 par ogni istitût superiôr des istituzions scolastichis dal cjâf lûc, sparniçadis su dut il teritori. Dongje de riunion plenarie che si davuelç ogni mês, i students de Consulte a animin ancje il lavôr des diviersis comissions tant che stampe, traspuarts, dirit al studi e salût. La Patrie dal Friûl al à intervistât Cojutti par cognossilu miôr e par savê cuai che a son i siei obietîfs tant che gnûf president de Consulte.
Jerial za impegnât dentri de Consulte prime di deventâ president?
Si, chest an scolastic al è il tierç consecutîf che o fâs part e par me al è pardabon un grant onôr rapresentâ la mê realtât scolastiche dentri di cheste situazion. Tai agns passâts o ai fat part dal Consei di presidence e po o soi stât ancje vice president. Se chest an o ai sintût la necessitât di fâ part ancjemò de Consulte e di metimi inmò di plui a disposizion, al è ancje pal docent referent dal orghin Emanuele Bertoni e pai students che o vin condividût cheste esperience.
Cemût aial cjapât cheste nomine?
Le ai cjapade cuntun grant sens di responsabilitât. Di fat, cuant che o ai vût la fiducie des fantatis e dai fantats rapresentants di dutis lis scuelis dal nestri teritori, o ai subit pensât cemût metimi in vore par no deludi sedi lôr che ducj i students che nô o rapresentìn. Dut câs, o riten di vê acuisît in chescj agns lis competencis che a coventin par vuidâ e sei puartevôs de Cps di Udin tignint simpri in considerazion che buine part dal merit dai pussibii risultâts a dipendaran dal sostegn di chei altris membris, sedi inte sede plenarie che dal consei di presidence.
Cuai sono i obietîfs che si è metût?
Tant che prin aspiet o riten che un brâf president al scuen metisi l’oblic morâl di rapresentâ dutis lis istancis che i vegnin presentadis, e al à di sei in stât di fâ sintesi des variis opinions dentri de assemblee plenarie de Consulte. Un altri aspiet une vore impuartant e je la creazion di un ambient di dialic e di condivision che al pues formâsi dome cu la disposizion ae scolte di bande des figuris puartevôs tant che il president e il vice president. Ae fin, i obietîfs personâls a coincidin cul promovi di plui la Consulte e inviâ gnovis colaborazions cu lis realtâts studentescjis dal nord est e des regjons forestis che a confinin cul nestri teritori. Tal detai, o volìn lâ indenant cui progjets di colaborazion cul Consei regjonâl: in proposit, il progjet Studenti in aula che al diven dal protocol firmât l’an passât. Un progjet che al à dimostrât trop impuartant che al è vê rapuarts cu la part interessade diretementi par vê servizis simpri miôr.
Ce rapuarts sono jenfri la Consulte e lis lenghis locâls come il furlan?
La Consulte si è impegnade a promovi la lenghe furlane e e larà indevant ancje chest an in chê direzion. A nivel regjonâl in chescj agns a àn fat part de Consulte ancje diviers students di chês altris minorancis e si sin mots par sburtâ l’orghin di rapresentance in relazion a chestis. O crôt che i plans formatîfs di cualsisei indreçament scolastic secondari di secont grât a sedin pardabon complets, ma chest nol vûl dî no risiervâ spazi a colegaments cu la storie, la lenghe e la culture dal nestri teritori che a puedin dome che insiorâ e rindi plui cussients i students.
di Piero Cargnelutti
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
I efiets de pandemie intune ricercje
par cure di Cramars e Melius
Paîs che si disvuedin, ativitâts che a sierin, zovins che a scjampin vie. E je cheste la fotografie che si mostre denant dai nestris voi cuant che o pensìn ae mont furlane, no cate lis ecezions di cualchi centri turistic (li che, par altri, al sarès dut un discors di fâ sul mantigniment de identitât origjinarie) e i tentatîfs aromai simpri plui debii e scalembris di rianimazion.
◆ Purpûr, daûr di chei mûrs simpri plui solitaris, si plate ancjemò un cûr che al tuche a fuart, cun indurance: chel de int che e decît di restâ.
Cussì, biel che lis lûs si distudin une daûr di chê altre, cualchidun al met in at la sô forme di resistence e tal stes timp di amôr, tornant a impiâ une sperance par se e par dute la comunitât.
◆ Une sielte dificile, intune tiere lassade masse dispès in bande ma usade al sacrifici, e che propit par chest e fâs respirâ ancjemò la essence dal “jessi di paîs”, cun dutis lis sôs sfumaduris.
◆ La pandemie e à rindût ancjemò plui fuart chest sens di apartignince, sburtant i parons di buteghis e di altris ativitâts a metisi in zûc e a inventâsi formis gnovis di solidarietât e di svicinament aes dibisugnis dai utents. ◆
La tindince e je stade confermade ancje di resint de ricercje “Gli ultimi. Forme di welfare comunitario”, par cure de cooperative “Cramars” di Tumieç, adun cu la imprese sociâl “Melius”, dentri dal progjet “Innovalp Experiences”, cul finanziament e la poie di Intesa Sanpaolo, de Fondazione Friuli, de Aziende sanitarie universitarie Friûl centrâl e de Aziende sanitarie Friûl ocidentâl.
◆ Tal scandai a son stadis cjapadis dentri 52 buteghis di prossimitât (massime alimentârs o butegutis cun bar) des Vals dal Nadison, Dolomitis furlanis, Cjargne, Cjanâl dal Fier e Valcjanâl, massime chês logadis fûr dal centri principâl. A fâle di parone a son soredut lis feminis (il 56% dai titulârs) e la fasse di etât tra i 40 e i 50 agns (43% dal campion).
◆ Vie pe sierade fuarçade, chescj buteghîrs a àn cirût di lâi incuintri ae comunitât cun dute une schirie di servizis: de consegne de spese (60%), cul gjornâl, il pan, il lat e fintremai lis medisinis che a rivin ogni dì tes cjasis (8%), fin a meti a disposizion la rêt wi-fi (10%) o i propris spazis (tant che la “stanziute cu la stuute pes vecjutis”, o “la stanzie sul daûr cu la machinute pal cafè a disposizion di ducj”) pai incuintris dai paisans (22%). Tra lis curiositâts, al è cui che al à fotografât i clients par une racuelte des “musis di un piçul paîs in lockdown”, o pûr chei che si son metûts in vore par garantî il mangjâ cjalt par dut il paîs.
◆ Intal lei il rapuart, si capìs cemût che la vision di chescj “resistents” si fondi su la filosofie dal “crodii ancjemò”, no cate dutis lis dificoltâts, ma cu la cussience che cence une imprese inovative e un rapuart strent cu la comunitât e cui turiscj no si puedi lâ indevant (dome il 2% nol stime necessari ufrî altris servizis).
◆ Il 25% des buteghis, par esempli, al vent prodots dal puest, conseant ancje altris ativitâts locâls e fasint rêt. Tancj di lôr a smirin a deventâ un centri di socializazion, creant events e ocasions par fâ cognossi il teritori, de serade a teme ae visite vuidade, in colaborazion cun volontaris e cun altris realtâts, cence dut câs dismenteâsi dai paisans, massime dai plui vielis. Par prionte, si cîr simpri di plui visibilitât midiant dai sîts internet o dai social, ancje se une buine part e fâs ancjemò calcul sul passaç di peraule.
◆ Par cheste reson, bisugne intivâsi ancje intal cirî e intal domandâ finanziaments publics par podê cirî stradis alternativis, fasint valê la vôs di chei che a saran ancje restâts i ultins, ma che a rapresentin il spirt e la vivarositât di une mont furlane che e ten dûr e che no si rint. ❚
La mont che e resistSerena Fogolini
I efiets de pandemie intune ricercje


text:
Cuasi il 78% dai arlêfs futûrs dal Paîs Basc a varan l’Euskara tant che lenghe uniche di insegnament
I dâts preliminârs pandûts dal Ministeri de Istruzion Publiche basc a confermin che il 77,7% dai fruts che vuê a àn 2 agns a jentraran tal mont scolastic il prossim an daûr dal model D, che al previôt une istruzion dute par basc (Euskara in lenghe basche), cul castilian dome come materie obligatorie. Il 19,2% al sarà istruît daûr dal model B (sedi castilian sedi basc come materiis e lenghis di insegnament), e invezit dome il 3% al varà il castilian come lenghe principâl a scuele (model A).
I gjenitôrs a puedin sielzi un dai trê modei te fase di pre-iscrizion dai lôr fîs. Il model D al è la sielte plui popolâr za di une vore di agns. Chest al à contribuît a une incressite costante de cognossince dal basc tra i zovins bascs vie pai ultins agns.
Basc e castilian a son dal 1979 lis dôs lenghis uficiâls de regjon Euskadi (trê provincis ocidentâls dal Paîs Basc).
SCLESIS-NEWS PAR CAPÎ CE CHE AL SUCÊT TRA I POPUI MINORIZÂTS ATOR PE EUROPE. Istruzion e lenghe tal Paîs Basc............
Cuasi il 78% dai arlêfs futûrs dal Paîs Basc a varan l’Euskara tant che lenghe uniche di insegnament


text:
dimecres, de novembre 04, 2009
e dopo il viaç si scugne scomençâ a fâ alc
Bon, za dôs setemanis che soi tornât da Norvegje, biel viaç, lunc ma si sin divertûts, il paîs al è biel ancje se plui come robis naturâls, tipo a Oslo come robis storichis al jere pôc e nuie... e i presits a son altonons pai talians, il dopli e ancje di plui... a stâ un pâr di mês là tu vâs in faliment pensi... par tantis robis a son indevant come che mi spietavi, par esempli o vin cjapât un treno di gnot e dongje dai sedii comuts che tu podevis distirâti a regalavin ancje il kit par durmî cun cuviertute, cusin di sglonfâ e mascare pal lusôr... ducj chei che a àn cjapât un ICN o un Espres in Italie a san che durmî al è impussibil parcè che tu stâs plui che stret e in plui la int a fâs casin. Po al jere ancje biel il fat che se tu partavis lis butilis intun supermarket ti tornavin i bêçs dal vueit... un biel incentîf al ricicli! Po cumò soi ancjemò che mi stoi tornant a meti in timp cui studis, cun pocje voie di fâ... sabide e domenie e je vignude a cjatâmi A. di sù e o vin zirât un pôc insieme... tra l'altri, une biele scene: o jeri dongje de stazion di Bologne, sot di un tendon dulà che a vendin libris doprâts, sinti un frutut tabaiâ par furlan, ma mi sameave strani, voi dongje e mi meti a cjacarâ cu la mari, che e jere di Tarcint... mi à fat plasê sintî che e fevelave cui fruts par furlan, nol è che tu lu viodis tant spès vuê.... mandi al Rototom che al emigrarà a Barcelone, magari podessi fâlu ancje jo.....
Subscriure's a: Missatges (Atom)


text:
«À rombu di travaglià, ciò chì paria impussibule à certi, hè diventatu pussibule» (A fuarce di dâi e dâi, chel che a cualchidun i pareve impussibil al è deventât pussibil). Cun chestis peraulis il president de Assemblee de Corsiche, Jean-Guy Talamoni, al à comentât il vie libare rivât ai 21 di Fevrâr de Assemblee francese aes ordenancis che a fissin lis regulis eletorâls, istituzionâls e finanziariis che a permetaran la nassite de Coletivitât Teritoriâl uniche de Corsiche. La gnove istituzion e nassarà il prin di Zenâr dal 2018 de fusion tra la Coletivitât atuâl e i doi Dipartiments che in dì di vuê a dividin la isule.
La Corsiche e varà cussì une rapresentance politiche unitarie cun plui competencis e plui risorsis. La gnove istituzion e sarà compagnade di une Cjamare dai Teritoris che e fasarà di lûc di confront diret tra la Coletivitât e i Comuns de isule.
Chest risultât, rivât dopo di un confront dûr cul Stât centrâl, al è il plui impuartant tra chei otignûts fin cumò dal esecutîf cors che cul Dicembar dal 2015, pe prime volte, al è tes mans de aleance tra i nazionaliscj moderâts di Femu a Corsica e i indipendentiscj di Corsica Libera. A pôc plui di un an di chel vôt storic, la coalizion tra lis animis principâls dal nazionalitarisim cors e va dilunc a tignî bot ai atacs dai rapresentants locâi e statâi dai partîts francês, ma ancje a diviers fats di cronache (atacs di stamp xenofobic atribuîts ai nazionaliscj cors, operazions poliziâls e judiziariis massime cuintri dai militants de zoventût corse) che a pucin tant di “vuere sporcje”…
Lis prossimis elezions a permetaran di capî se cheste prime esperience di guvier nazionalitarie e sarà confermade, ma la capacitât di tignude mostrade fin cumò e la concuiste de Coletivitât Teritoriâl uniche a son un bon pont di partence. Tant plui che, a ricuardin Femu a Corsica e Corsica Libera, i obietîfs di puartâ a cjase a son inmò tancj: de couficialitât de lenghe corse al statût dai residents, de autonomie fiscâl ae amnistie pai presonîrs politics.
✒ Carli Pup
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Al va dâur dal flum, a plene gnot, de corint a ondis neris, e je platade la bestie… Cjâf di jaguâr, cuarp di sarpint, e cuatri gjambis cun sgrifis lungjis. Al è scuindût il “Yaguarón”, in spiete dal om cun pas inciert. Al à sgjavât la tiere sot dal sdrup in spiete di cui che al sdrumarà jù. Dal puar [...]
Tag: Javier Moscufo
Une agane te mê cjase Une sere cuiete di Istât, cuant che o levi tal zardin par bagnâ lis plantis, o viodei un curiôs acjadiment. La lune e slusive, grande e misteriose. O vevi lassât un seglot intun cjanton dal curtîl, plen di aghe che e tremave. Mi veve spicât la curiositât. Mi svicinai. La aghe e tremolave. Si podeve [...]


text:
Gnovis tecnologjiis e lenghe furlane si son cjatadis a scuele midiant de mestre Lorele Moretti che e insegne informatiche te scuele primarie G.B. Candotti di Codroip. In gracie di Internet e à tacât a lavorâ cui blog in lenghe furlane – ancje jê ind à un – fasintju cognossi ai fruts. Le vin intervistade par capî miôr cemût che e je lade cheste union.
Ce insegnistu a scuele e a cualis classis?
A son za tancj agns che o insegni a doprâ il computer fevelant par furlan a dutis lis vincj classis de scuele primarie G.B.Candotti di Codroip. Il computer si dopre par fâ tantis robis: gjeografie, storie, statistiche, si scrivin storiis, si fasin dissens…
Cemût ti ise vignude cheste idee di doprâ un blog come materiâl didatic?
Mi pareve che il blog al fos un bon sisteme par fâ lei e scrivi i fruts par furlan.
Cemût àno cjapât i fruts cheste ativitât? Si sono aplicâts cun entusiasim?
In efiets, cui post che o prepari sul blog la atenzion e reste alte pal argoment che o soi daûr a fâ e lis consegnis di lavôr a son facilis di tignî a ments parcè che si puedin tornâ a viodi in ogni moment. O rivi a fâ lei ducj i fruts insiemit o un ae volte secont de dificoltât o de lungjece dal test e ducj a stan atents, baste meti une gif (un tipo di file, NdR) animade! Cuant che a àn di scrivi, no domandi che al sedi coret inte ortografie se no a tachin a dî che lôr no san e no scrivin nuie. La ortografie e doventarà corete leint lis stessis peraulis scritis justis, magari intun altri moment. Chel che a doprin i fruts al è un furlan che a scoltin e no fevelin scuasit mai. Però o viôt che si butin. Il vantaç di lavorâ in rêt al è ancje chel che o pues controlâ i lavôrs ancje a cjase, cence puartâmi sù e jù i materiâi, inzornant i files ogni volte!
Cemût âstu davuelzût lis lezions?
Ogni setemane une classe e fâs une lezion di une ore. Prime di dut, i fruts si sentin denant de videoproiezion che o dopri par mostrâ il lavôr di fâ. Dopo si sentin intune postazion, lavorant di bessôi o in cubie. Il coinvolziment al dipent dal argoment. Di sigûr nol è facil tignî alt l’interès di une setemane a chê altre. Bisugne simpri inventâsi cualchi gnove strategjie.
Sêstu dome tu che tu insegnis furlan inte tô scuele?
No. Jo o insegni par trente oris ad an par ogni classe. Dopo a restin altris dîs oris che a fasin lis mestris di classe, insegnant cjançons, leint storiis, fasint teatri in colegament cun storiis inventadis intal laboratori… Lis mestris e i mestris che a san il furlan lu fevelin cui fruts e chest al rint plui facil il gno lavôr.
Cemût isal insegnâ par furlan e, secont te, parcè isal impuartant?
Insegnâ par furlan al è propite entusiasmant e cualchi volte fadiôs, specie cuant che l’argoment di frontâ al è dificil. La fadie le fâs plui jo che i fruts! Lôr a supin dut tant che sponzis. O crôt che insegnâ par furlan al vedi tantis valencis:
– dâ ai fruts la pussibilitât di disvilupâ une lenghe che a cognossin parcè che le sintin ancjemò fevelâ sul teritori dai nonos, dai gjenitôrs tra di lôr o cun parincj e amîs, intes buteghis, in glesie… cu la pussibilitât di esercitâsi ancje a fevelâle cun chei altris;
– dâur la pussibilitât di lei e di capî almancul frasis semplicis che si cjatin ancje ator sul teritori (ancje se masse pôc);
– fâ capî che la nestre lenghe no je doprade dome in ostarie o par dî stupidagjinis, ma ancje par fevelâ di argoments impuartants che si studiin ancje par talian;
– fâ capî che il furlan no je une lenghe che e stufe, ma che e je simpatiche e che al è divertent imparâle;
– stimolâ la ricercje di strategjiis par capî ce che si dîs ancje se no si capìs tant ben cheste lenghe;
– stimolâ strategjiis di memorizazion e di risoluzion dai problemis;
– meti i fruts ancje inte condizion di chei che a vegnin dal forest e no capissin nancje il talian;
– salvâ la lenghe furlane.
Âstu cjatadis tantis dificoltâts cui fruts o cui gjenitôrs che no lu fevelin a cjase?
Se o rivi adore a spiegâ chel che si fâs, la plui part dai gjenitôrs che a àn sielt di no fevelâ il furlan cui lôr fruts, ancje se a son furlans, a mostrin di vê agrât chest insegnament. Chei che no son di chenti, prime a tolerin e dopo a somearessin contents. Cualchi gjenitôr al è propit contrari al furlan a scuele, e li i vûl tante pazience parcè che a àn il dirit e lis lôr resons par pensâle cussì e jo ju rispieti, ancje se mi è tant dificil dâur une pussibilitât alternative…
Ce si podaressial fâ, secont te, par slargjâ l’insegnament de marilenghe intes scuelis?
Fevelâ furlan in ogni ocasion. Doprâ i sistemis plui ae avanguardie. No fevelâ dome dal passât, ma doprâ la lenghe par insegnâ argoments «impussibii» cence lâ a tocjâ chel che i gjenitôrs a considerin indispensabil. Fâ in maniere che i fruts si divertissin, cussì a van a cjase ducj contents.
Venusia Dominici
ATUALITÂT – A scuele e sul web… par furlan!............
Gnovis tecnologjiis e lenghe furlane si son cjatadis a scuele midiant de mestre Lorele Moretti che e insegne informatiche te scuele primarie G.B. Candotti di Codroip. In gracie di Internet e à tacât a lavorâ cui blog in lenghe furlane – ancje jê ind à un – fasintju cognossi ai fruts. Le vin intervistade par capî miôr cemût che e je lade cheste union.


text:
Si clame Friûl_Furlanija_Friaul_Friuli, l’Europa batte dove la lingua duole. Identitât, autoguvier, teritori e citadinance europeane e al è un progjet che al met dongje diviersis ocasions di cognossince e di riflession sul pluralisim linguistic e culturâl, sui dirits linguistics, su la citadinance europeane e su la relazion tra unitât europeane, diversitât culturâl, partecipazion civiche e autonomiis teritoriâls.
La iniziative e je de associazion di promozion sociâl e culturâl KLARIS, sodalizi nassût a Udin cun chê di fâ ativitâts tai setôrs des culturis, des lenghis, de agregazion, de ricercje, de integrazion e de solidarietât.
Il progjet, che al ven fat ancje cuntun contribût de Provincie di Udin, al met dongje dôs tipologjiis di intervent. La prime e je chê des trasmissions radiofonichis tematichis dal titul Friûl_Furlanija_Friaul_Friuli, l’Europa batte dove la lingua duole. Identitât, autoguvier, teritori e citadinance europeane, che vie pal mês di Otubar a an cjatât spazi dentri de programazion di Onde Furlane e che si pues tornâ a scoltâlis in rêt (www.ondefurlane.eu). La seconde e proviôt la realizazion di incuintris publics a Udin e inaltrò, tra Novembar e Dicembar.
Dutis lis informazions sul progjet e su la associazion a son in rêt: https://klarisweb.wordpress.com/. ❚
✒ Redazion
Friûl e Europe “in Onde” cun KLARIS............
Si clame Friûl_Furlanija_Friaul_Friuli, l’Europa batte dove la lingua duole. Identitât, autoguvier, teritori e citadinance europeane e al è un progjet che al met dongje diviersis ocasions di cognossince e di riflession sul pluralisim linguistic e culturâl, sui dirits linguistics, su la citadinance europeane e su la relazion tra unitât europeane, diversitât culturâl, partecipazion civiche e autonomiis teritoriâls.


text:
“Ripensare la Nazione. Dall’agonia dello Stato repubblicano a un nuovo percorso per il Friuli di domani” al è il titul dal gnûf libri di Giorgio Cavallo, bielzà conseîr regjonâl par 15 agns e assessôr tal Comun di Udin par 10 agns: tresinte pagjinis publicadis a sôs spesis scritis par talian ma pensadis par furlan par ufrî un “tentatîf di leture politiche de cuistion furlane intindude come il mai risolt rapuart tra il Friûl – te sô complessitât gjeografiche, storiche e linguistiche – e lis diferentis formis che al à cjapât il Stât talian”.
Un dai trois pal Friûl di doman, si lu cjate ipotizât a pagjine 279: “Se il Friûl al intint di pensâ a un so doman che nol sedi dome chel di vie di transit in funzion, plui o mancul util, dal Stât talian, al varà di fâsi caric ancje di Triest, cjapant sù lis oportunitâts, magari cirint di favorî la concretece e judant a sfantâsi lis ideologjiis di supremazie e di un assistenzialissim che si scugne. Par ricevi indaûr une fuarce in plui par une ridefinizion istituzionâl cun significatîfs podês par dut il teritori regjonâl”. Cun cuale logjiche? “Un pôc mancul taliane e un pôc plui europeane”.
Nol convente pratindi che Triest al torni a fevelâ par furlan, al continue Cavallo, “ma a fâ i conts tal insieme de diviersitât dal Friûl di vuê sopuartâ e supuartâ Triest al pues valê la pene”.
Plui in gjenerâl cheste gnove publicazion e rive a 35 agns dal volum “La Nazione Friuli” che tal 1980 a scriverin Cavallo dutun cun Pier Carli Begot e Andrian Cescje e intint di “ripensâ a cualchidun dai elements di fonde de cuistion furlane dal dì di vuê”.
La tesi di fonde dal libri, al spieghe l’autôr, “e je che il Friûl al è un spazi gjeografic plurilinguistic, dulà che e vîf la nazion linguistiche furlane che cumò e à di viodi in ce forme organizâsi cun elements istituzionâi e politics biel che si è in timps di decadence politiche”.
Che anzit, une dai sburts plui fuarts a fâ saltâ fûr i siei pinsîrs Cavallo lu à vût propit di chescj agns dulà che si pant a clâr une “pierdite di sovranitât dal stât nazionâl” a pro di une realtât sore statâl, come chê europeane. “Il cicli storic dal stât nazionâl al è finît”, al sosten l’autôr e pal “Friûl al è timp di lascâ i leams cu la Italie e impegnâsi te costruzion di spazis politichis sorestatâi a gjeometrie variabile”. Slovenie, Austrie, Cravuazie i interlocutôrs privilegjâts intune Europe dai popui e des regjons, ben savint che “cun Slovenie e Cravuazie ancjemò il discors nol sarà facil par vie che alì al è ancjemò vivarôs il mît dal stât nazionâl”. Dut câs, seont Cavallo la prospetive dal doman e je chê: mancul Italie e plui Europe (par esempli “Gurize no à doman se no devente une citât uniche” cun Nova Gorica) intun procès di “destruturazion dal sistem istituzionâl”.
Intant cjalant indaûr, tal spazi storic tra il libri dal 1980 e chel di cumò, “istituzionalmentri no si è vuadagnât nuie”, al dîs sevêr. “L’unic fat gnûf e je la struturazion de lenghe furlane e il sô ricognossiment, fats che cumò nissun nol pues contestâ”. Te analisi dal ex aministradôr ce che invezit al è lât simpri almancul a “son i imprescj economics” par dâi fuarce al teritori. A coventin “podês regjonâi par podê decidi su diferents temis. Dute la struture identitarie bisugnarès vê il podê di gjestîle localmentri”.
Nol è un libri di memoriis, ma di politiche e di teoretiche politiche: la prime part e da un incuadrament storic politic de cuistion furlane; la seconde e cîr di costruî une teorie complessive su la cuistion furlane inzornantle; la tierce e smire un spazi di prospetive politiche e un program di lavôr par dâ rispueste aes domandis de cuistion furlane. ❚
✒ Antonella Lanfrit
Politiche e identitât tal gnûf libri di Giorgio Cavallo............
“Ripensare la Nazione. Dall’agonia dello Stato repubblicano a un nuovo percorso per il Friuli di domani” al è il titul dal gnûf libri di Giorgio Cavallo, bielzà conseîr regjonâl par 15 agns e assessôr tal Comun di Udin par 10 agns: tresinte pagjinis publicadis a sôs spesis scritis par talian ma pensadis par furlan par ufrî un “tentatîf di leture politiche de cuistion furlane intindude come il mai risolt rapuart tra il Friûl – te sô complessitât gjeografiche, storiche e linguistiche – e lis diferentis formis che al à cjapât il Stât talian”.


text:
Domenie ai 22 di Avrîl a Vençon si ricuardarâ pre Antoni Beline, tal cuint aniversari de muart.
L’apontament al è aes 5 dopomisdì li de cjase dulà che al è nassût e dulà che e vignarà metude une targhe comemorative.
Po dopo, te sale Bertrant, dongje dal Domo si presentarà il DVD realizât di VideoTeleCarnia par cont di “La Patrie dal Friûl” e “Glesie Furlane”: La Fabriche dai Predis, videointerviste di pre Antoni Beline in ocasion de presentazion dal libri, publicât tal 1999.
La serade si sierarà in Domo aes 6 e mieze cu la Messe par pre Antoni Beline, o come che lu cognossevin a Vençon, pre Pieri Massangat.
Domenica 22 aprile a Venzone (UD) si ricorderà pre Antoni Beline, nel quinto anniversario della sua scomparsa.
L’appuntamento è per le 17.00 presso la sua casa natale dove verrà scoperta una targa commemorativa.
In seguito, presso la sala Bertrando, accanto al Duomo, si presenterà il DVD realizzato da VideoTeleCarnia per conto di “La Patrie dal Friûl” e “Glesie Furlane”: La Fabriche dai Predis, videointervista a pre Antoni Beline in occasione della presentazione del libro, pubblicato nel 1999.
La serata si concluderà in Duomo alle 18.30 con la Messa per pre Antoni Beline, o come lo chiamavano a Venzone, pre Pieri Massangat.
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Vuardeans de memorie01 di Zenâr 2006
Lultim regâl di Mosè ai fîs dal so popul che al sta par jentrâ te tiere de promesse, là che lui nol metarà pît par un cjastic sevêr di Diu o par chê regule savie che e proviôt oms diferents par compits diferents, al è il Deuteronomi, il libri de memorie.
Al sa che, apene sistemâts, a dismentearan dutis lis tribulazions e i pericui e i spiei che Diu al à operât par restâ fedêl a la sô aleance. Di fat il prin efiet de bondance al è di rimovi la puaretât parcè che la massepassudèrie, prime di alçâ la pression, e fâs calâ la memorie. I passûts a son ducj vitimis dal Altzheimer. A dismentein dut, tacant di ce che no varessin.
Alore Mosè, in struc, al torne a rivivi chê esperience traumatiche e magnifiche, mostrant la provedence e la fedeltât di Diu. Une fedeltât e une provedence che no mancjaran se i fîs di Israel a savaran vuardeâ e passâ ai fîs e ai nevôts come un ben primarûl il tesaur de memorie. Ricuardant i beneficis di Diu ancje inte tiere dai lôr vons, a savaran fâ un paragon fra il ben di dopo e il mâl di prime e chest ur permetarà di gjoldi di plui. Memorie no come une cjadene che ti pee al mûr di une preson ma come lidrîs che si insede simpri plui in sot inte tiere par permeti al arbul di cressi plui fuart e vivarôs. Parcè che la tiere cu lis sôs stagjons, il cîl cul cors dal soreli e de stelis, il mâr cu lis sôs ondadis e mareis, il fûc cu lis sôs flamis a son memorie, vadì une novitât che e ven fûr de continuitât. La vite e je e e domande armonie, colegance, e no sopuarte slambris o traumis.
Il legjisladôr sant e sapient di Israel adiriture al fâs de memorie une sorte di santitât: Cheste e sarà la vuestre justizie: tignî aments e meti in pratiche (Dt 6, 25). Un tignî aments che al va passât ai fîs par che ancje lôr a vedin vite e furtune. Tu lis ripetarâs ai tiei fîs (6, 7). Insegnaitlis ai vuestris fîs e tornaitlis a ripeti tant so sês sentâts in cjase, che cjaminant pe strade, pognets o ben in pîts (19, 11).
Parcè contâ? Parcè che certis robis si po capîlis dome se si lis prove e ancje il provâlis e po jessi une gracie, une ricjece. O sês vualtris cho vês provât dut chest e no i vuestris fîs. Lôr no àn vude lesperience e no àn gjoldudis lis lezions dal Signôr vuestri Diu, la sô grandece, la sô man fuarte e il so braç tindût, i siei spiei e lis oparis (11, 2-3). Ce sano i nestris zovins di fan, che a son ipernudrîts, di emigrazion, che a girin il mont di turiscj, di miserie di bêçs, cha àn la domenie, par strassâju, plui di ce che lis nestris fameis a vevin vie pe setemane par cjolisi la bocjade? Se po o lin ai bens spirtuâi e culturâi, la robe e je plui serie. Nô o vin vivût tun clime di religjositât, cu la glesie cûr dal paîs e de vite; o vin tetât, cul lat, ancje la lenghe de mari o dal cûr. O vin sintût lis nonis a contâ, la int a cjantâ, o vin viodût lis cjasis, lis stalis, lort, i prâts, lis monts. Là ese lade a finî dute cheste ricjece? Parcè no le vino contade, passade, regalade ai fîs e ai nevôts, par judâju a vivi ben e timorâts, sans e temperâts? Cjonçant la cjadene, o vin crevade larmonie e la condizion pe vite. Nô no vin dissendence e lôr no àn paternitât. Lis nestris lidrîs si stan secjant tal soreli e lis lôr fueis, cence sostance, a saran strissinadis vie dal prin gherbin.
No ur vin dât masse. No ur vin dât ce che ur coventave par vivi. Sore dut ur vin dilapidât il tesaur de memorie e de sapience. A puedin fânus cause cuant che a vuelin.


text:
A la notizie dade dai gjornâi de vignude di pape Benedet a Aquilee, dôs a son stadis lis mês reazions a bot e sclop; mi soi domandât se chest al è il moment par une tâl decision, e, trop a lunc che al sunarà il tambûr di une retoriche fûr di ogni Vanzeli. La nestre diocesi si cjate tune brute situazion: ‘seminari al minim, paîs cence predi, glesiis che si svuedin… e intant la vignude dal Pape e spostarà la atenzion in dute altre direzion e e suparà timp e energjiis.
Ma, lassant di bande i miei problems personâi, o pensi che pape Benedet al varà di passâ plui di cualchi gnot cence durmî prime di frontâ il so pelegrinaç tra di nô.
Prime di dut, metint pît in tiere furlane, al scuegnarà domandâsi trop che al ven a costâ il viaç, parcè che dopo il berli di pre Antoni Beline su la spese esagjerade dal viaç di Zuan Pauli II, i furlans no volaran savêdint di une visite che e costi un voli dal cjâf.
Ancjemò, pape Benedet, varcant la puarte de basiliche di Aquilee, si ricuardaraial che pe grande Messe di S. Ermacure dal an dal taramot, Rome e veve visât di inclostrâ la puarte se la Messe e jere par furlan? Cemût rimedeâ a une strafotence tant grande cuintri di un popul taramotât? Seont me, par salvâsi il pape al fasarà ben a presentâsi cul Messâl roman par furlan aprovât dai discasteris di Rome.
Pape Benedet, traviersant la basiliche, al pescjarà chel paviment che prime di lui a àn pescjât Cromazi, Valerian, Ambrôs, Atanasi, Jeroni… Proclamaraial, lui che al è specialist ricognossût in patristiche, che cheste glesie no je fie ma sûr de glesie di Rome e che e à une proprie identitât, storie, spiritualitât e liturgjie? Une glesie di une tâl dignitât che e à podût permetisi il schisme dai Trê cjapitui?
E cuant che in timp di messe al alçarà la ostie consacrade e al disarà: «Ve l’Agnel di Diu», varaial sul altâr la Bole papâl «Injuncta nobis» li che l’agnel inocent al è stât il Patriarcjât di Aquilee sacrificât dal predecessôr Benedet XIV sul altâr paian di Viene e di Vignesie? No isal rivât il moment che Rome e domandi perdon a Aquilee
e che si comenci un cjapitul dal dut gnûf?
Cuant che Zuan Pauli II al à fate la messe intal stadi Friûl, un grop di amîs di Glesie Furlane si sin rifudâts di partecipâ a la celebrazion: un gjest che il vescul Battisti no nus à perdonât. Pal viaç dal an che al ven o ai intenzion di jessi presint. Baste che il pape al rivi in umiltât e veretât. Aquilee no spiete un pape che al puarti alc di gnûf, ma un pape gnûf.
La sperance e je simpri la ultime a murî; par chest o dîs e o scrîf: benvignût pape Benedet.
pre Tonin Cjapielâr
MEDITANTLIS TAL SO CÛR. Benvignût pape Benedet XVI............
A la notizie dade dai gjornâi de vignude di pape Benedet a Aquilee, dôs a son stadis lis mês reazions a bot e sclop; mi soi domandât se chest al è il moment par une tâl decision, e, trop a lunc che al sunarà il tambûr di une retoriche fûr di ogni Vanzeli. La nestre diocesi si cjate tune brute situazion: ‘seminari al minim, paîs cence predi, glesiis che si svuedin… e intant la vignude dal Pape e spostarà la atenzion in dute altre direzion e e suparà timp e energjiis.


text:
Al à lassade une olme profetiche te glesie e te culture furlanis
A van indevant ancje chest an diviers apontaments tai comuns di Basilian e di Listize in memorie di pre Antoni Beline tai 11 agns de muart, par iniziative dal Comun di Basilian, di Glesie Furlane, dal Grop amîs di pre Toni e de Associazion culturâl “Colonos”, e cu la colaborazion di tante int e di associazions furlanis. A son in program moments di preiere, di incuintri e di riflession par tignî vive la memorie di cheste grande e singolâr figure di om, predi, mestri e inteletuâl che al à lassade une olme profetiche te glesie e te culture furlanis.
Daspò de cjaminade libare “Pai trois di pre Antoni” dai 14 di Avrîl a Visepente, che e à vierzût la schirie di iniziativis, sabide ai 21 di Avrîl, aes 10 di matine, la biblioteche civiche “Pre Antoni Beline” di Basilian e darà acet ae cunvigne “Pre Antoni al vîf” cun Irene Locatelli che e presentarà in anteprime il so libri “Una scuola possibile. Il pensiero e l’esperienza di Pietrantonio Bellina”, publicât di Glesie Furlane; Bruno Forte e Silvana Schiavi Fachin, che a fevelaran dal teme “Predis e mestris scomuts” (Forte su pre Beline e pre Lorenzo Milani, e Schiavi Fachin sul predi furlan e su Tullio De Mauro).
Domenie ai 22 Avrîl, aes 10 di matine, si ricuardarà pre Beline tal cimitieri di Visepente, denant de sô tombe. Lant in glesie, e je previodude une soste li de lapide poiade sul lûc de muart. E aes 11 e un cuart, te plêf di Sante Marie Assunte, e sarà celebrade une messe par pre Antoni. Une messe in so ricuart e vignarà fate ancje a Vençon, te plêf di Sant Andree, domenie ai 22 Avrîl, aes 5 dopomisdì. Po al vignarà presentât il libri di Locatelli su pre Beline.
par cure de redazion
In memorie di pre Antoni Beline a 11 agns de muart............
Al à lassade une olme profetiche te glesie e te culture furlanis


text:
Al è stât chel che al à scrit di so man (“in cinc minûts”, al sigure) la Leç Costituzionâl numar 2 dal 1993 che e assegne al Friûl-VJ la competence primarie in materie di autonomiis locâls. Ma propit par chest Danilo Bertoli si vise une vore ben che cheste prerogative no nasseve di une rivendicazion de nestre Regjon. “O jeri rivât chel martars a buinore in Comission pai Afârs Costituzionâi de Cjamare dai deputâts, li che o jeri component, cence lei l’ordin dal dì. Al jere, jenfri di ches altris robis, ancje il parê su di une propueste di leç par dâ a Val di Aoste e Sardegne la competence primarie sui ents locâi, che za a vevin Trentin-Sudtirôl e Sicilie”.
Il Guvier, presint cun Francesco D’Onofrio, nol veve pensât al Friûl.
“Letis lis cjartis, i ai fat presint che la uniche Regjon a Statut speciâl cence cheste autonomie e sarès stade il Friûl che al jere innomenât par vê doprât ben i podês che al veve vût in deleghe al timp dal taramot. Lui mi à dit che o vevi reson” ma al coventave scrivi di corse l’emendament. “Nancje dite, e lu vevi za scrit: pecjât – al dîs – che in vincj agns cheste competence no je stade a dimplen esercitade e la nestre Regjon e à fat sul teme dome une piçule leç cuadri, che no à vût efiets concrets, se no a bocons cun di plui contraditoris”.
Ma ce covential par une riforme “furlaniste”?
“Bisugne vê une vision globâl sul asset che si vûl dâ ae nestre Regjon. La riforme e varès di cjapâ dentri la dimension de eficienze e ancje la vieste istituzionâl plui juste pe nestre comunitât. E chi si è simpri arenât ogni propuesit di riforme, sot i colps di chei che a crodin che il mont al è cambiât rispiet ae ete cuant che la nestre specialitât e je nassude e vuê a àn pore che a domandâ masse si cori il pericul di pierdi chel pôc che si à”.
La propueste plui inovative su chest teme e je stade che dal Forum di Aquilee. Ce restial di chê idee e di chê stagjon?
“Nô o jerin partîts di un pont fìs, che la Regjon e à di jessi un ent politic, lizêr e snel, cun competencis di legjisazion, programazion e control. Invezit in Italie il Stât al ten plui nivei decisionâi par ogni competence e lis Regjons a son dome un nivel burocratic e un cost in plui, dispès svuedât di reâl podê”. Tal câs de nestre Regjon, “il Forum al pensave che legjislazion, programazion e control a vevin di indreçâsi ae politiche internazionâl e europeane, al control dai ents locâi, ai grancj progjets di infrastruturazion e di logjistiche, ae organizazion dal “welfare” e de sanitât, ae conservazion e valorizazion dal patrimoni storic, archelogjic, artistic ancje in funzion economiche, ae tutele des lenghis. Ma un cont al è se la autonomie e ven calade dal alt, un altri se e ven de iniziative di un popul che al sburte e al à une cussience che dome cul autoguvier si pues lâ indevant. Cumò la specialitât nus permet di resisti a ogni tentatîf dal Stât talian di ridusi lis nestris competencis.
I resonaments che o fasevin tal Forum di Aquilee a partivin de considerazion che la Republiche Taliane e varès vût di deventâ federâl, cu la seconde Cjamare destinade aes Regjons: e o volevin sigurâ la nestre autonomie cuntune sorte di Assemblee costituente regjonâl che e partìs de rivisitazion dal dissen de nestre Regjon”. Dal 1989 incà “al è vignût il timp di cjatâ une gnove sintesi daûr di ce che al diseve Tiziano Tessitori che al voleve Udin capitâl e une autonomie specialissime par Triest. In chest moment di crisi scomponi la Regjon forsit nol è pussibil ma la aree metropolitane di Triest (che si sarès podude creâ fin de leç statâl 142 dal 1990) si scuen fâ, pontant su lis competencis di portualitât e logjistiche. Il rest dal Friûl al va organizât cun struturis provinciâls governadis di Assembleis di Sindics e zontis snelis. In chest contest si pues pensâ a articolazions provinciâls difarentis di chês di cumò dant la possibilitât al Mandament di Puart di vê un model di autonomie par tornâ te Patrie dal Friûl. Il pont di fuarce di cheste gnove struture dal Stât regjonâl furlan al sarès il slizeriment de burocrazie che e varès di jessi pocje e cualificade, par mostrâ cemût che cun pôcs bêçs publics si pues mandâ indevant une organizazion puntuâl e pronte a dâ rispuestis ai citadins”. ■
Walter Tomada
DI BESSÔI – ENTS LOCÂI. Autoguvier cuntune Regjon lizere............
Al è stât chel che al à scrit di so man (“in cinc minûts”, al sigure) la Leç Costituzionâl numar 2 dal 1993 che e assegne al Friûl-VJ la competence primarie in materie di autonomiis locâls. Ma propit par chest Danilo Bertoli si vise une vore ben che cheste prerogative no nasseve di une rivendicazion de nestre Regjon. “O jeri rivât chel martars a buinore in Comission pai Afârs Costituzionâi de Cjamare dai deputâts, li che o jeri component, cence lei l’ordin dal dì. Al jere, jenfri di ches altris robis, ancje il parê su di une propueste di leç par dâ a Val di Aoste e Sardegne la competence primarie sui ents locâi, che za a vevin Trentin-Sudtirôl e Sicilie”.


text:
Un gjat furlan vêr al sint dome “tui-tui”, il cjan “to-to” e par clamâ lis gjalinis baste berlâur “pii-pii”
Il sproc «Furlans, fevelait furlan!» nol vâl dome cuant che si à a ce fâ cu lis personis.
Dispès o dismenteìn che ancje lis bestiis di chenti a son furlanis e che, fin cumò, a jerin usadis a capî chê lenghe.
Al sarà par chel che cualchi volte nus cjalin un fregul di neri, cul cjavut in bande e une voglade smaraveade, a stan pensant:
«Ma parcè il gno paron si metial a talianotâ cun me, e no mi fevelial in marilenghe?».
Par vignîus incuintri e no fâ brutis figuris cun lôr, us ricuardìn cualchi espression tipiche par fevelâur ben.
Vêso un gjat? Par clamâlu, un gjat furlan vêr al sint dome “tui-tui”. Se al cumbine alc che nol va, o par parâlu vie, si dopre “ghets!”.
Indicazions pal cjan: “to-to” par clamâlu, “mars” par fâlu cori.
Par fâ come Sant Francesc che lis bestiis i vignivin dutis dongje, baste berlâ “pii-pii” aes gjalinis, cul dindi us covente invezit un biel “pitu-pitu”, “viri-viri” pes razis e pes ocjis, e al è ancje il “cjo-cjo” pal purcit. Pal mus?
“Eri” o “eri ca”.
Cumò sêso stracs di vêju masse intor di voaltris? Par mandâju vie, berlait “chis” al purcit e “sjo-sjo” aes gjalinis, che al ven bon ancje par razzis e ocjis.
No si doprin plui tant, ma se us capitàs di vê di vuidâ un cjaruç tirât di bestiis, ve ca: “iih”, “gjii” e “gjie” par fâ lâ indevant bûs e cjavai; par fâ lâ a çampe il bo, “bist” o “bistahâr”. Par fâ partî une vacje “alo”, par fâle lâ a drete, doprait “uôt” o “ôt”.
In sumis, tancj a disin che par fâ vivi il furlan si à prime di dut di doprâ la lenghe in famee, e e va ben. Ma al covente doprât ancje… tal bearç! ❚
Dree Venier
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +